60 honde gered van Vrystaatse 'gruwelhuis' | Maroela Media
Van die diere wat in die huis aangehou is. (Foto: Verskaf)
Die Dierebeskermingsvereniging (DBV) in Bloemfontein het op 'n huis in Springfontein in die Vrystaat toegeslaan waar hulle op 60 honde beslag gelê het wat vermoedelik jare lank in swak toestande aangehou is. Toestande was só haglik dat van die diere weens inteling ekstra tone en misvormde koppe gehad het.
Duan Matthee, 'n inspekteur by die DBV, het Dinsdag aan Maroela Media gesê die DBV het verlede week klagtes ontvang oor 'n vrou, in haar 40's, wat glo vir slaappille vra om haar honde in te gee wat op 'n streep aan katgriep vrek.
Matthee verduidelik dat inspekteurs kort daarna die "gruwelhuis" met behulp van 'n soeklasbrief deursoek het waar hulle die skokontdekking van talle siek en misvormde honde gemaak het.
"Dit het eers gelyk of van die honde dood is terwyl hulle eintlik nog gelewe het. Dit was só vuil. Ek het 'n kasdeur oopgemaak en toe spring 'n hond uit. Ons het 'n hond gekry wat onder in die voetstuk van 'n bed vasgekeer was. 'n Ander is in 'n klein spasie vol spinnerakke agter 'n kas in die hoek van 'n kamer aangehou," het Matthee verduidelik.
"Dit was so vuil."
Hy vertel dat sowat tien honde van verskillende geslagte en dieselfde bloedlyn saam in een vertrek toegemaak was. Dié honde het onder mekaar aangeteel wat die ekstra tone en misvormde gesigte verklaar.
Volgens Matthee is die honde moontlik jare lank in die huis aangehou aangesien die misvormde honde tussen drie tot vier jaar oud is. Die oudste hond is 15 jaar oud. Die honde is na die DBV in Bloemfontein geneem waar agt babahondjies intussen aan katgriep gevrek het. Die ander 52 word tans deur 'n veearts behandel.
Op die vraag van hoe nou gemaak met dié diere, het Matthee geantwoord dat die veearts oor die pad vorentoe sal besluit. "Ons wag nog vir die veearts se verslag, maar van die honde met misvormde gesigte sukkel om asem te haal, so [om hulle van kant te maak] gaan moontlik die enigste opsie wees," het Matthee gesê.
Die vrou het aan die DBV gesê sy het geen kommentaar op die beskuldiging dat sy haar diere slaappille ingegee het nie.
Volgens Matthee is sy wel nie finansieel daartoe in staat om na die diere om te sien nie en het hulle slegs mieliepap gevoer.
Die DBV maak tans 'n aanklag van dieremishandeling teen die vrou aanhangig.
Een van die diere wat weens inteling ekstra tone het.
Een van die diere wat weens inteling 'n misvormde kop het.
Name and shame!! wys n foto van die "vrou" dat sy suffer tot haar laaste asem uit is.
Ja ek stem, wat n monster van n vrou! Dis verskriklik…
Gee haar vir my!!! Sy sal met meer as een misvormde kop en tone wees as ek klaar is met haar. Ek sal haar nie eers mieliepap gee nie, sy sal niks kry om te eet en drink nie.
Ek het nie woorde om daai vrou sleg te sê nie..diere wat nie kan kla oor hulle lot nie..hoe kon sy so wreed wees. Kla haar aan en gee haar n soortgelyke straf in n tronk vir mense soos sy..ek voel so bitter jammer vir diertjies en veral honde. Nee wat dis te erg vir my.